Bank Frey & Co.
D Bank Frey & Co. AG mit Sitz z Züri isch en uf Vermögesverwaltig und Private Banking spezialisierti Schwiizer Privatbank. Si isch anne 2002 gründet worde und hät per Ändi 2011 mit 33 Mitarbäiter über 1,8 Milliarde Schwiizer Franke Kundevermöge verwaltet. Am 17. Oktober 2013 hät d Bank mittilt, dass si ihri Gschäftstätigkäit iistellt.

Ihri Wurzle gönd uf d 1936 vom Hugo A. Frey mitgründet Aawaltskanzlei Niederer Kraft & Frey zrugg. Dä hät ab 1941 zuesätzlich zue sire juristische Tätigkäit au Vermögesverwaltigsmandat für Kliente betröit. Im Jahr 1995 isch sii Vermögesverwaltigsgschäft in d ZT Zurich Trust AG uusglageret wore, wo em Frey si Sohn Markus A. Frey spöter d Bank Frey & Co. AG drus gründet und die in die vo de Familie Frey mehhäitlich kontrolliert Frey Group Holding iiglideret hät.

Weblink 
 Website vo de Bank Frey & Co. AG

Fuessnote 

Bank
Unternähme (Züri)
Finanzunternähme (Schwiiz)